C 323/92
HU
Az Európai Unió Hivatalos Lapja
2022.8.26.
4.5.
A kábítószer-kereskedők rendkívül innovatívak, és ezért folyamatosan újabb és újabb szereket találnak fel.
E szerek azonosítása, felderítése, leírása, valamint megjelenésének, terjedésének és használatának megelőzése szintén eleme az EUDA megbízatásának.
A politoxikomán droghasználat napjainkban szintén széles körben előfordul az EU-ban, és káros közegészségügyi hatással jár.
Az új ügynökségnek foglalkoznia kell minden egyéb szeralapú függőséggel is, amikor ezeket a szereket tiltott kábítószerekkel együtt fogyasztják.
4.6.
A kábítószerek és tiltott szerek használata mindenkit érint, mivel magában hordozza a függőség kockázatát, ami nemcsak az ember egészségét döntheti romba, hanem egész életét is, azáltal, hogy bezárja őt egy drogközpontú ördögi körbe, ahol nem marad helye a társadalmi életnek, a családnak, az oktatásnak, a munkának vagy bármi másnak.
A függőség kockázata annál magasabb, minél fiatalabb és minél kevésbé tapasztalt és képzett az adott személy, valamint szintén magas az inaktívak és munkanélküliek esetében.
4.7.
Annak érdekében, hogy a kábítószerfüggők ne tudják megtanulni azoknak a mentális betegségeknek a tüneteit, amelyek előfordulása esetén javallatként szerepel a gyógyszerekkel (drogokkal) végzett terápia, be kell vezetni az internet szorosabb nyomon követését.
Jelenleg az interneten elérhető információk felhasználásával fel lehet íratni egyes betegségek, például a figyelemhiányos hiperaktivitási zavar (ADHD) vagy a depresszió kezelésére használt gyógyszereket.
Ezek megszerzésének jogszerűsége kizárólag a beteggel folytatott interjún és pszichológiai teszteken alapul, amelyekre a nyilvánosan elérhető információk felhasználásával bárki könnyen felkészülhet.
4.8.
Ezért – mivel egyre többen használnak függőséget okozó anyagokat tartalmazó gyógyszereket – indokoltnak tűnik hatásköröket adni az EUDA-nak az ilyen típusú gyógyszerek állami finanszírozására vonatkozó szélesebb körű tevékenységeket illetően.
Amikor olyan időket élünk, hogy a közösségi médiában bárki iránymutatást kaphat azzal kapcsolatban, hogy hogyan kell pszichológiai teszteken megfelelnie az ilyen típusú gyógyszerek megszerzéséhez, és nincsenek egyéb felügyeleti intézkedések, a kábító hatású gyógyszerek állami finanszírozása a költségtérítéses gyógyszerekkel (drogokkal) való visszaéléshez vezet majd, mivel ez megfizethetőbb lenne, mint a dílertől való vásárlás.
5.
Részletes megjegyzések 5.1.
Az EGSZB egyetért azzal a megállapítással (11), amely az EMCDDA-val és érdekelt feleivel való rendszeres kapcsolattartás során is megerősítést nyert, nevezetesen hogy egyre nagyobb a szakadék a kábítószer-jelenség összetett volta és az EMCDDA jelenlegi megbízatásának rendelkezései között.
Az alapító rendelet nem tükrözi a kábítószer-jelenség aktuális valóságát, és nem tart lépést azokkal a feladatokkal, amelyekre az EUDA részéről szükség lenne a kábítószer-jelenség kihívásainak és a főbb érdekelt felek igényeinek kezeléséhez.
5.2.
Az EUDA megbízatásának felülvizsgálata 5.2.1.
Korábbi véleményével összhangban az EGSZB támogatja a tiltott kábítószerek jogellenes terjedésével és használatával szembeni fellépésre való törekvést, és kész támogatni minden erre irányuló megelőző kampányt és intézkedést.
Sajnálja, hogy a javaslat nem tükrözi korábbi ajánlásait, amelyek szerint az EUDA munkájába szorosabban be kellene vonni az érdekelt civil társadalmi szervezeteket.
5.2.2.
Az EGSZB rámutat arra, hogy ki kell bővíteni az EUDA megbízatását, korszerűbb, előretekintő megközelítéseket és eszközöket bocsátva rendelkezésére, és támogatja mind a hét új területet, ahol az ügynökség további hatásköröket kap.
Sajnálja, hogy a tájékoztatás, a figyelemfelhívó kampányok, a függőségek leküzdését segítő fellépések és a megelőző intézkedések nincsenek egyértelműbben rögzítve, és hogy a javaslatban nem szerepel a civil társadalmi szervezetek bevonása a maguk hozzáadott értékével és az általuk létrehozott szinergiákkal.
5.2.3.
Az EUDA orvosi rendelvényekkel kapcsolatos, az EMA-val megosztott hatásköreit ki kell terjeszteni azon orvosok képzésének kidolgozására is, akik az uniós jog értelmében tiltott kábítószernek minősülő gyógyszereket írnak fel.
5.2.4.
(11)
Az EGSZB javasolja, hogy a hét konkrét cél egészüljön ki bizonyos elemekkel, az alábbiak szerint:
Az Európai Bizottság 2018/2019-es értékelése a bizottsági szolgálati munkadokumentumban foglalt hatásvizsgálat szerint.